
Către
BIROUL PERMANENT AL CAMEREI DEPUTAŢILOR



Vă înaintăm, alăturat, raportul asupra propunerii legislative pentru modificarea şi completarea Legii nr.218 din 23 iulie 2015 privind protejarea şi sprijinirea persoanelor afectate de emisiile de substanţe nocive provenite din extracţiile de ţiţei din zona Suplacu de Barcău, trimisă Comisiei pentru muncă şi protecţie socială, cu adresa 
nr. Plx 526/2017 din 4 decembrie 2017, pentru dezbatere şi examinare în fond.



PREŞEDINTE,
ADRIAN SOLOMON

R A P O R T
asupra propunerii legislative pentru modificarea şi completarea Legii nr.218 din 23 iulie 2015 privind protejarea şi sprijinirea persoanelor afectate de emisiile de substanţe nocive provenite din extracţiile de ţiţei din zona Suplacu de Barcău


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru muncă şi protecţie socială a fost sesizată, prin adresa 
nr. Plx 526/2017 din 4 decembrie 2017, cu dezbaterea pe fond a propunerii legislative pentru modificarea şi completarea Legii nr.218 din 23 iulie 2015 privind protejarea şi sprijinirea persoanelor afectate de emisiile de substanţe nocive provenite din extracţiile de ţiţei din zona Suplacu de Barcău.

Propunerea legislativă are ca obiect de reglementare modificarea Legii nr.218/2015, în sensul includerii în categoria persoanelor care beneficiază de reducerea vârstei standard de pensionare cu 2 ani, fără penalizare, a persoanelor care au locuit sau au lucrat cel puţin 30 de ani în zonele afectate de poluarea remanentă din zona comunei Marca, judeţul Sălaj, şi a satelor aflate în componenţa sa. 

Propunerea legislativă a fost respinsă de Senat în şedinţa din 27 noiembrie 2017.



La întocmirea prezentului raport, Comisia a avut în vedere:
· avizul favorabil al Consiliului Legislativ (nr.527/05.07.2017)
· avizul favorabil al Comisiei pentru drepturile omului, culte şi problemele minorităţilor naţionale (nr.4c-5/582/18.12.2017)
· avizul favorabil al Comisiei pentru sănătate şi familie 
(nr.4c-8/477/13.12.2017)
· avizul negativ al Comisiei pentru buget, finanţe şi bănci 
(nr.4c-2/1212/28.02.2018)
· avizul negativ al Comisiei pentru mediu şi echilibru ecologic 
(nr.4c-27/925/06.12.2017)
· punctul de vedere, negativ, al Guvernului (nr.1348/31.08.2017).

La dezbaterile care au avut loc în şedinţa comisiei din 11 decembrie 2018 au participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare:
· d-l Robert Iulian Stănescu – preşedinte, Casa Naţională de Pensii Publice
· d-l Adrian Rîndunică – Secretar de Stat, Ministerul Muncii şi Justiţiei Sociale
· d-na Valentina Vasilica Robu – director general, Casa Naţională de Pensii Publice
· d-na Greta Ioniţă – director, Casa Naţională de Pensii Publice
· d-na Dana Ciobotaru - Casa Naţională de Pensii Publice
· d-na Georgeta Jugănaru – director, Ministerul Muncii şi Justiţiei Sociale
· d-na Maria Leancă – şef serviciu, Ministerul Muncii şi Justiţiei Sociale.

La lucrările comisiei şi-au înregistrat prezenţa 21 de deputaţi, din totalul de 23 de membri ai comisiei.
Raportul comisiei a fost adoptat cu majoritate de voturi (3 voturi împotrivă).

Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, cu modificările şi completările ulterioare.





În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:
Noua lege privind sistemul public de pensii, adoptată de către Parlament, reglementează, la art.58, posibilitatea ca persoanele care au locuit sau lucrat neîntrerupt cel puțin 30 de ani în zona siturilor cu potențial de poluare remanentă, pe o rază de 8 km în jurul acestora, să beneficieze de acordarea în mod echitabil a unor compensații, respectiv reducerea cu maximum 2 ani a vârstei standard de pensionare prevăzută de lege.
De asemenea, articolul prevede modalitatea de identificare și nominalizare a zonelor industriale cu poluare remanentă, respectiv siturile cu potenţial de poluare remanentă în scopul evitării discriminării faţă de locuitorii din alte zone unde au existat situaţii similare.



	PREŞEDINTE,				SECRETAR,
	Adrian Solomon				Violeta Răduţ







Întocmit,
Consilier parlamentar Sorina Szabo

